Valtiovarainministeriö
valtiovarainministerio@vm.fi

Lausuntopyyntö VM003:00/2017 VM/155/03.01.00/2018

Lausunto luonnoksesta hallituksen esitykseksi eduskunnalle laeiksi digitaalisten palvelujen tarjoamisesta sekä sähköisestä asioinnista viranomaistoiminnassa annetun lain 5 §, 6 § ja 7 §:n 1 momentin kumoamisesta

	Tervolan kunnanhallitus on kokouksessaan 26.2.2018 käsitellyt lausuntopyyntöänne. Tervolan kunta toteaa lausuntonaan seuraavaa:

1. Yleiset kommentit lakiehdotuksesta
Julkisen sektorin toimijoiden digitaalisten palvelujen tarjoamista koskevien yleisten säännösten ja niistä johtuvien vaatimusten kokoaminen yhteen lakiin on positiivista. On hyvä, että toimintaympäristön muutoksiin reagoidaan myös lakien tasolla.

2. Kommentit lakiehdotuksen pykäliin ja yksityiskohtaisiin perusteluihin
3. luku
9 §:ssä on määräykset saavutettavuusselosteen laatimisesta. Tälläkin hetkellä tietojärjestelmistä laaditaan esimerkiksi tietojärjestelmäseloste. Eri selosteiden laatimisesta seuraa turhaa työtä ja byrokratiaa. Olisi selkeämpää, että digitaalista palvelua/tietojärjestelmää koskevat tiedot löytyisivät yhdestä asiakirjasta.

4. luku
15 §:ssä määrätään, että hallinto-oikeuden päätökseen voi hakea muutosta vain, jos korkein hallinto-oikeus myöntää valitusluvan. Tämä on hyvä asia, koska se nopeuttaa asian lopullista ratkaisua.

3. Kommentit vaikutusten arviointiin
Laki digitaalisten palvelujen saatavuudesta tulee lisäämään organisaatioiden kustannuksia. Etenkin pienille kunnille kustannukset voivat olla merkittäviä, koska välttämättä kunnalla ei ole omia resursseja digitaalisten palvelujen kehittämiseen vaan on turvauduttava ostopalveluun. 
Saattaa käydä jopa niin, että digitaalisen palvelun tarjoamisesta luovutaan, jotta vältytään lain vaatimalta byrokratialta. On huomioitava, että esimerkiksi pitkien välimatkojen takia ”esteellinen” digitaalinen palvelu on parempi kuin se, että digitaalista palvelua ei olisi ollenkaan.

4. Muut kommentit
Laissa digitaalisten palvelujen tarjoamisesta viitataan hallinnon yhteisistä sähköisen asioinnin tukipalveluista annettuun lakiin (571/2016), jonka toimeenpano on ollut hidasta ja vielä pahasti kesken. Kyseisen lain toimeenpano olisi syytä saattaa ensin loppuun.

TERVOLAN KUNNANHALLITUS

Mika Simoska		Sari Tervaniemi
kunnanjohtaja		hallintojohtaja